Document ID: 32013R0238

KOMMISSIONENS GENNEMFØRELSESFORORDNING (EU) Nr. 238/2013
af 15. marts 2013
om ændring af gennemførelsesforordning (EU) nr. 481/2012 hvad angår gyldigheden af ægthedscertifikater for oksekød af høj kvalitet
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 144, stk. 1, og artikel 148, sammenholdt med artikel 4, og
ud fra følgende betragtninger:
(1)
Kommissionens gennemførelsesforordning (EU) nr. 481/2012 af 7. juni 2012 om fastlæggelse af regler for forvaltningen af toldkontingentet for oksekød af høj kvalitet (2) ændrede forvaltningsmetoden for det toldkontingent, der blev åbnet ved Rådets forordning (EF) nr. 617/2009 (3), fra den eksisterende »samtidig behandling«-metode til »først til mølle«-forvaltning. Eftersom der inden for rammerne af »først til mølle«-forvaltningsmetoden af dette kontingent ikke længere findes importlicenser, hvis gyldighed udløber den 30. juni i hvert eksportår, er det passende at afskaffe den 30. juni som udløbsdato for ægthedscertifikater. Der bør i stedet indføres en gyldighedsperiode på tre måneder fra udstedelsesdatoen for disse certifikater, hvilket svarer til andre toldkontingenter for oksekød af høj kvalitet.
(2)
Af klarhedshensyn bør den type kvæg, der er omfattet af EU's handelsklasseskema for slagtekroppe og derfor kan anvendes til produktion af »oksekød af høj kvalitet«, specificeres i de betingelser, der er fastsat for produkter under toldkontingentet i bilag II til gennemførelsesforordning (EU) nr. 481/2012.
(3)
Gennemførelsesforordning (EU) nr. 481/2012 bør derfor ændres i overensstemmelse hermed.
(4)
Af hensyn til retssikkerheden bør en ny gyldighedsperiode for ægthedscertifikater ikke gælde for ægthedscertifikater, der er udstedt før datoen for denne forordnings ikrafttræden.
(5)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
I gennemførelsesforordning (EU) nr. 481/2012 foretages følgende ændringer:
1)
Artikel 3, stk. 7, affattes således:
»7. Ægthedscertifikatet er gyldigt i tre måneder fra udstedelsesdatoen.«
2)
Fodnote 1 i bilag II affattes således:
»(1)
Ved anvendelsen af disse krav henviser kvier og tyre til »kvæg« som defineret i bilag III, del IV, punkt 1, i forordning (EF) nr. 1234/2007, der svarer til henholdsvis kategori C og E som defineret i punkt A i bilag V til samme forordning.«
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Forordningen er gældende for ægthedscertifikater, der er udstedt fra datoen for denne forordnings ikrafttræden.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 15. marts 2013.

Labels: 3
17